પાર્ટીમાં ગેબર અને પ્લેથની હાજરીનો બીજો પણ એક આડકતરો ફાયદો હતો. ઓસ્કર આજે પણ એબવરના ચોપડે તેના એક એજન્ટ તરીકે નોંધાયેલો હતો, અને ક્રેકોવમાં તે જેટલા વર્ષો રહ્યો એ દરમ્યાન, એસએસની અંદરના પ્રતિસ્પર્ધીઓ અંગેની માહિતી બ્રેસ્લાવ ઓફિસના કર્મચારીઓને પહોંચાડીને ઓસ્કર તેમને પણ સંતુષ્ટ રાખતો હતો. ઓસ્કર સાથેના મૈત્રીભર્યા સંબંધો અને શરાબની મહેફિલોમાં આમંત્રણ ઉપરાંત, પોલીસદળના ટોફેલ અને એસએસના રીડર જેવા અસંતુષ્ટોને મળીને જાસુસી માહિતીની આપ-લેની કરવાની જે તક ગેબોર અને પ્લેથને મળતી હતી, તે પણ તેમને માટે આકર્ષણનું કેન્દ્ર બની રહેતી હતી.